Apie draugiškumą
Aptarkime taurų jausmą – draugystę. Atrodo, kad jis tiesiog sklando ore, nes nuolat girdime apie draugišką aplinką, draugiškus namus, automobilius ir prietaisus, draugišką internetą, ūkininkavimą ar net draugiškus prekių ženklus. Ar iš tiesų mes su visu tuo draugaujame? O gal tiesiog skurdiname savo kalbą vartodami vieną variantą, o ir tą abejotina reikšme.
Gerokai tiksliau ir aiškiau galima įvardyti žodžiais „saugus“, „nekenksmingas“, „patogus“, „palankus“, „patikimas“. Pavyzdžiui: 
nekenksminga, žalos nedaranti aplinka;
saugūs, iš nekenksmingų medžiagų pastatyti, šiuolaikiški namai;
gamtos neteršiantys automobiliai;
patogūs prietaisai ar sistemos;
saugus internetas;
ekologiškas ūkininkavimas;
patikimas prekių ženklas.

Neretai netinkama reikšme pavartotas žodis „draugiškas“ kelia ir minties supratimo problemų, ypač kai trūksta platesnio konteksto. Pavyzdžiui, kokie automobiliai yra draugiški pėstiesiems? Patys prieš juos sustojantys ar be išmetamųjų dujų? Lieka neaišku.

